የውጭ ጉዳይ ሚኒስቴር በዳያስፖራው ጉዳይ ማብራርያ ጠየቀ
በትውልድ ኢትዮጵያዊ በዜግነት አሜሪካዊ የሆኑት አቶ ሀብታሙ ዳኜ አረጋ፣ በደቡብ ክልል በአርባ ምንጭ ከተማ ባለሦስት ኮከብ ሆቴልና የነዳጅ ማደያ ለማቋቋም በጨረታ አሸንፈው ስምምነት ፈጽመው የያዙትን ቦታ፣ ‹‹የቴክኒክ ስህተት ነበረበት›› ተብሎ መልሰው እንዲያስረክቡ የከተማው አስተዳደር ለሰጠው ውሳኔ፣ የውጭ ጉዳይ ሚኒስቴር በክልሉ መንግሥት እንዲጣራ ጥያቄ አቀረበ፡፡ሪፖርተር ያገኛቸው የጽሑፍ ማስረጃዎችና ሰነዶች እንደሚያሳዩት፣ በትውልድ አገራቸው ኢንቨስት ለማድረግ ጠይቀው ከውጭ ጉዳይ ሚኒስቴር የዳያስፖራ ተሳትፎ ጉዳዮች ዳይሬክቶሬት በተደረገላቸው ምክር መሠረት በአካባቢው ኢንቨስት ለማድረግ አቶ ሀብታሙ ተንቀሳቅሰዋል፡፡ ኅዳር 13 ቀን 2006 ዓ.ም. በሦስተኛ ዙር በወጣው የጨረታ ማስታወቂያ መሠረት ለቦታው ባቀረቡት ዋጋ ቅድመ ክፍያና ቀሪ ክፍያ ማጠናቀቂያ፣ እንዲሁም በቴክኒክ መሥፈርት በአጠቃላይ ከ100 ፐርሰንት 95 በመቶ ውጤት በማምጣት ጨረታውን አሸናፊ መሆናቸው፣ በሚያዝያ 22 ቀን 2006 ዓ.ም. የአርባ ምንጭ ከተማ ማዘጋጃ ቤት የጻፈው ደብዳቤ ያመለክታል፡፡በውሳኔው መሠረት ኢንቨስተሩ አስፈላጊውን የቅድመ ክፍያ 1,009,437.68 ብር በአባያ ክፍለ ከተማ ገቢዎች ጽሕፈት ቤት ገቢ ማድረጋቸውንና በማዘጋጃ ቤቱ የሊዝ ውል መፈረማቸውን ሰነዶች ያስረዳሉ፡፡ በጋሞ ጎፋ ዞን አርባ ምንጭ ከተማ በወዜ ቀበሌ የቦታ መለያ ቁጥር “Akco11-3” የሆነ 6,296 ካሬ ሜትር ቦታ ላይ ባለ ሦስት ኮከብ ሆቴልና የነዳጅ ማደያ ለመገንባት፣ በተረከቡበት ቦታ ላይ የውኃና የመብራት አገልግሎት እንዲያገኙ ለሚመለከታቸው አካላት የተጻፉ የትብብር ደብዳቤዎች ያሳያሉ፡፡ሆኖም ከሦስት ወራትና አሥር ቀናት በኋላ ነሐሴ 5 ቀን 2006 ዓ.ም. በከተማው ማዘጋጃ ቤት የመሬት አስተዳደር የሥራ ሒደት ኃላፊ ተፈርሞ የወጣው ደብዳቤ፣ ‹‹የተሰጠዎት የአሸናፊነት ደብዳቤ ስህተትና የቴክኒክ ችግር ያለበት በመሆኑ›› በማለት ውጤቱ እንዲሰረዝና ኢንቨስተሩ የከፈሉትን ቅድመ ክፍያ እንዲወስዱ ያዛል፡፡ግለሰቡ ለአላስፈላጊ ወጪና እንግልት መዳረጋቸውንና በሕጋዊ መንገድ ያሸነፉትን ጨረታ ያላአግባብ እንዲሰረዝ መደረጉን በመግለጽ፣ ለውጭ ጉዳይ ሚኒስቴር ቅሬታቸውን አሰምተዋል፡፡የውጭ ጉዳይ ሚኒስቴርም የኢንቨስተሩን ቅሬታ ተመልክቶ፣ ‹‹በውጭ የሚኖሩ ኢትዮጵያውያንና ትውልደ ኢትዮጵያንን ወደ ትውልድ አገራቸው ተመልሰው ያፈሩትን ዕውቀትና ሀብትን ለልማት አውለው ራሳቸውንና ትውልዳቸውን ለመጥቀም እንዲችሉ እየተደረገ ካለው ጥረት አኳያ እንዲጣራና ተገቢው መፍትሔ እንዲሰጣቸው፤›› የሚል ደብዳቤ ለደቡብ ክልል ለዳያስፖራ ማስተባበርያ ጽሕፈት ቤት ጽፎ ነበር፡፡የክልሉ የዳያስፖራ የፕሮቶኮል ጉዳዮች ጽሕፈት ቤት ለጋሞ ጎፋ ዞን አስተዳደር ጽሕፈት ቤት በላከው ደብዳቤ፣ ዳያስፖራውን በክልሉ ልማት እንዲሳተፉ እየተደረገ ካለው ጥረት አኳያ ለከተማዋ፣ ለዞኑና ለክልሉም ገጽታ አሉታዊ ተፅዕኖ በሚያሳድር ሁኔታ የተወሰደው ዕርምጃ ተገቢ መሆኑን አለመሆኑ ተጣርቶ አስቸኳይ ውሳኔ እንዲሰጣቸውና እንዲገለጽለት ትዕዛዝ ቢሰጥም የከተማው ማዘጋጃ ቤት ምላሽ አልሰጠም፡፡የውጭ ጉዳይ ሚኒስቴርም ለሁለተኛ ጊዜ ጥቅምት 2 ቀን 2008 ዓ.ም. ለደቡብ ክልል መንግሥት ርዕሰ መስተዳደር በጻፈው ደብዳቤ፣ መንግሥት በውጭ ለሚኖሩ ኢትዮጵያውያንና ትውልደ ኢትዮጵያውያን ልዩ ትኩረት ሰጥቶ በአገር ልማት እንዲሳተፉ ሰፊ ጥረት እያደረገ ባለበት ወቅት፣ ‹‹እንዲህ ዓይነቱ የዳያስፖራ ኢንቨስተሮች የሚያጉላላ ችግር መፈጸሙ ተገቢ አይደለም፤›› በማለት አመልካች የገጠማቸው የመልካም አስተዳደር ችግር፣ የክልሉ የበላይ የመንግሥት የሥራ አስፈጻሚ መሥሪያ ቤት አጣርቶ ውሳኔ እንዲሰጥበት ጠይቋል፡፡ጉዳዩን በተመለከተ ሪፖርተር ያነጋገራቸው የአርባ ምንጭ ከተማ አስተዳደር ዋና ሥራ አስኪያጅ አቶ ዓለማዬ አበራ፣ ተካሄደ የተባለው ጨረታ ከሕግ ውጪ የተፈጸመ መሆኑንና ግለሰቡ እስካሁን አጥረው በማስቀመጣቸው የክልሉ ፀረ ሙስና ኮሚሽን እየፈለጋቸው መሆኑን ገልጸዋል፡፡የክልሉ መንግሥት ፕሬዚዳንት ጽሕፈት ቤት ኃላፊና አማካሪ አቶ አኔሳ መልኮ ግን፣ ከውጭ ጉዳይ ሚኒስቴር በደረሳቸው ደብዳቤ መሠረት ጉዳዩ በክልሉ የዳያስፖራ የበላይ አስፈጻሚ አካል በመጣራት ላይ መሆኑን ለሪፖርተር ገልጸዋል፡፡የውጭ ጉዳይ ሚኒስቴር እንዳለው በክልሉ ኢንቨስት የሚያደርጉ በውጭ የሚኖሩ ኢትዮጵያውያንና ትውልደ ኢትዮጵያውያን ማንገላታት ተገቢ አለመሆኑን አምነው፣ ጉዳዩ በሕግ አግባብ መሠረት ተጣርቶ አስፈላጊ መፍትሔ እንደሚሰጥበት አክለው ገልጸዋል፡፡ግለሰቡ በክልሉ ፀረ ሙስና ኮሚሽን ይፈለጋሉ ስለተባለው ጉዳይ መረጃ እንደሌላቸው ተናግረዋል፡፡ ነገር ግን ጉዳዩ በአስቸኳይ ተጣርቶ ዕልባት ያገኛል ብለዋል፡፡  